钦定古今图书集成/明伦汇编/家范典/第050卷 > 《再上濮安懿王典礼议》前人
## 钦定古今图书集成/明伦汇编/家范典/第050卷 > 《再上濮安懿王典礼议》前人

向诏群臣议濮安懿王典礼，王珪等二十馀人皆以
为宜准先朝封赠期亲尊属故事，凡两次会议，无一
人异辞。而政府之意，独欲尊濮王为皇考，巧词饰说，
惑误圣德。政府言：“《仪礼》本文，《五服年月敕》皆云‘为人
后者为其父母之服者，不谓之父母’，不知如何立文。
此乃政府欺罔天下之人，谓其皆不识文理也。”又言：
“汉宣帝、光武皆称其父为皇考。臣案宣帝承昭帝之
后，以孙继祖，故尊其父为皇考，而不敢尊其祖为皇
祖者，以与昭帝同昭穆也。光武起布衣，诛王莽，冒矢
石以得天下，名为中兴，其实创业，虽自立七庙，犹非
大过，况但称皇考，其谦损甚矣。今陛下亲为仁宗之
子，以承大业，《传》曰：‘国无二君，家无二尊’”，若复尊濮王
为皇考，则置仁宗于何地乎？